Imtella' Diċembru 21, 2021 Morena Di Rauso ta' 29 sena mietet bil-Covid-19 fl-Italja wara li kienet ilha erba' ġimgħat biss li saret omm. Di Rauso, li hija minn Sparanise fil-Provinċja ta' Caserta, tilfet ħajjitha fl-Isptar Maddaloni ta' Napli. Il-mewt tagħha tħabbret mis-sindku tal-komun ta' Calvi Risolta, Giovanni Lombardi, li f'kitba fuq Facebook qal li l-Covid-19 ma tagħmilx distinzjoni u tista' tolqot lil kulħadd. Il-vittma ġiet mgħarrfa li hija pożittiva għall-virus wara li welldet lil bintha Sofia fl-Isptar Sessa Aurunca nhar id-19 ta' Novembru. Di Rauso rrifjutat li tieħu t-tilqima kontra l-Covid-19 u fl-aħħar jiem kienet qed tieħu l-kura fl-Isptar Maddaloni wara li qalbet għall-agħar. Wara l-mewt tal-omm, l-awtoritajiet tas-saħħa Taljani appellaw lin-nisa tqal biex jitlaqqmu kontra l-Covid-19 għall-ġid tagħhom kif ukoll għall-ġid tat-tarbija. Intant, il-komun ta' Sparanise jinsab f'luttu, tant li ħassar uħud mill-attivitajiet tal-Milied li kellhom isiru fil-jiem li ġejjin b'turija ta' rispett għal Di Rauso.